《同萧英伯登陈安止啸堂》
宋代·郭祥正

食讫雨初霁，相将陟高台。缥缈临诸峰，幔卷浓云开。

秀特不可掩，擎天碧崔嵬。漳流欲赴海，澎湃西南来。

阴阴荔子木，合抱何年栽。幽鸟转枝语，清风与春回。

佛宫四面出，绀碧疑蓬莱。寓隐得斯地，足以摅君怀。

方庭有兰芷，近郭无虎豺。万事不挂虑，长年效僧斋。

一为孙登啸，而与数子谐。顾我病且老，况复时运乖。

儿归半道死，旅棺未葬埋。破甑已弃物，乃非君子侪。

从游得无玷，泯默甘摈排。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。